Lav et referat af nedenstående tekst:

Tekst:
Landsbyen Langholt lidt uden for Vodskov er siden 2016 vokset med 62 indbyggere. Det viser tal fra Danmarks Statistik. Og med tilflytterne er der de seneste år sket lidt i byen. Det mener i hvert fald Jacob Bruun, der har boet i byen siden 1999, der igen er kommet til at spille fodbold i byen. Der er nemlig kommet gang i byens fodboldklub igen efter flere års dvale. - Jeg har lavet noget frivilligt arbejde for byen i mange år, og vi kan virkelig rykke noget. Jeg håber, det kan være en inspiration for andre mindre byer, siger han. I løbet af bare seks dage i februar har en af de andre lokale ildsjæle haft held med at samle hele 65.000 kroner ind til et nyt hegn og måltavle til fodboldbanen, som kommunen har drænet for vand, så der igen kan spilles fodbold. - Det betyder meget for at få tilflyttere, at man kan tilbyde noget fritidsliv til både børn, unge og voksne. Det betyder, at byen har noget liv, og det har rigtig meget at sige, siger Ian Morvang Jensen, der er manden bag indsamlingen af de mange sponsorater. Han er stolt af, at så mange har valgt at kaste penge i projektet. - Det er flot, at der er så mange, der vil hjælpe. Hvordan er det lykkedes dig at samle hele 65.000 kroner ind til en fodboldbane på så få dage? - Jeg kender en hel masse, griner Ian Morvang Jensen, der har eget murerfirma. Aftensmad i fodboldklubben For et par år siden fik ildsjæle i byen startet det første fodboldhold. Det var et seniorhold, som stadig nyder en fin tilslutning. Siden er både junior og børnehold kommet til, og faktisk er der nu en hele fem fodboldhold for børn i klubben. Men iværksætteriet og samarbejdsånden i Langholt stopper ikke der. Sammen har nogle af borgerne nemlig besluttet sig for, at der skal skabes noget sammenhold for de voksne i byen også, og derfor er hallens cafeteria efter mange års lukning blevet genåbnet hver torsdag. - Så er der aftensmad for sammenholdets skyld, så klubben ikke bare er et sted, man dropper ungerne af. Her kan de voksne også få noget sammenhold, forklarer Ian Morvang Jensen.

Referat:
Efter flere år med et tamt fritidsliv i Langholt er der nu fuld gang i den lokale fodboldklub med både sponsorater til flere tusinde kroner og et genåbnet cafeteria.